**Υπόμνημα δημάρχου Ιωαννίνων για Σύνδεσμο Ύδρευσης Λεκανοπεδίου Ιωαννίνων**

Αξιότιμε κύριε Γενικέ Γραμματέα,

Σας καταθέτουμε το παρακάτω ενημερωτικό υπόμνημα για τα προβλήματα του Συνδέσμου Ύδρευσης Λεκανοπεδίου Ιωαννίνων:

Η αύξηση του ενεργειακού κόστους από τα 2.183.164 ευρώ το 2019 στα 4.567.000 σήμερα έφερε σε δεινή οικονομική κατάσταση τον Σύνδεσμο η οποία απεικονίζεται στις οικονομικές καταστάσεις της χρήσης 2023 ως εξής:

α) Οι συνολικές ζημιές του Συνδέσμου να ανέρχονται σε 7.004.559,52 €,

β) Τα ίδια κεφάλαια έχουν καταστεί αρνητικά και ανέρχονται στο ποσό των 1.560.429,37 €,

γ) Το σύνολο των βραχυπρόθεσμων υποχρεώσεων του Συνδέσμου ανέρχεται σε 6.673.126,44 €, έναντι κυκλοφορόντος ενεργητικού ποσού 2.766.985,61 €, δηλαδή υφίσταται απόκλιση ποσού 3.906.140,83 €,

δ) τα ετήσια συνολικά οργανικά έσοδα της χρήσης 2023 ανήλθαν σε 2.362.259,08 € και η ετήσια συνολική δαπάνη για ηλεκτρικό ρεύμα προς την ΔΕΗ ΑΕ της χρήσης 2023 ανήλθε σε 3.999.340,17 €

ε) δεν έχει εγκριθεί ο προϋπολογισμός του έτους 2024, λόγω των συνολικών υποχρεώσεων που πρέπει να εξοφληθούν και της ανεπάρκειας των πόρων.

Κατόπιν των παραπάνω, η διοίκηση του Συνδέσμου λαμβάνοντας υπόψη τον ανταποδοτικό του χαρακτήρα με σκοπούς κοινωφελείς και δημοσίου ενδιαφέροντος, έχοντας ως κύριους πελάτες του την ΔΕΥΑ Ιωαννίνων και τους Δήμους Ζίτσας και Δωδώνης, καθώς και ότι για την απρόσκοπτη και ποιοτική παροχή των υπηρεσιών του το ενεργειακό κόστος ανεβαίνει σε δυσθεώρητα ύψη μεγάλη ενεργειακή κατανάλωση, φρονεί ότι επιβάλλεται να δρομολογηθούν βιώσιμες λύσεις σε συνάρτηση με λελογισμένη αύξηση των τελών ύδρευσης ως εξής:

α) Την ρύθμιση των υποχρεώσεων προς την ΔΕΗ ΑΕ, ώστε η καταβολή του οφειλόμενου ποσού να γίνει στη διάρκεια των επόμενων ετών (το χρέος σήμερα υπερβαίνει το ποσό των 8.000.000 ευρώ).

β) Την λήψη επιχορήγησης για την κάλυψη της αύξησης του ενεργειακών χρεών που έχουν δημιουργηθεί μέχρι σήμερα.

Η υιοθέτηση ενός ή συνδυασμού των ανωτέρω προτάσεων θα οδηγήσει στην απρόσκοπτη συνέχιση της λειτουργίας του Συνδέσμου.

Και βέβαια γνωρίζοντας ότι το Υπουργείο Περιβάλλοντος και ενέργειας επεξεργάζεται σχέδιο αναδιοργάνωσης των ΔΕΥΑ να λάβει μέριμνα έτσι ώστε να συμπεριλάβει στο σχέδιο αυτό και τους Συνδέσμους Ύδρευσης των οποίων η σχέση τους με τις ΔΕΥΑ είναι αλληλένδετη και τα δίκτυά τους συνδέονται και συλλειτουργούν.

Με εκτίμηση,

Θωμάς Μπέγκας,

Δήμαρχος Ιωαννίνων